text: Esbjerg henter 20-årig græker
  28 december 2016 kl. 18.38
  Esbjerg fB har lejet den græske venstreback Konstantin Tsimikas for resten af sæsonen.
  Hollandske Ted van Leeuwen er nu for alvor ved at sætte sit præg på fodbolden i Esbjerg. Først markerede den nye sportschef sig ved at afskedige træner Colin Todd – og nu er hollænderen så klar med den første tilgang til klubben til det kommende forår.
  På en lejeaftale for resten af sæsonen henter Esbjerg fB den græske venstreback Konstantin Tsimikas i græske Olympiakos FC. Det oplyser de blå-og hvidstribede i en pressemeddelelse onsdag.
  - Klubben ønsker ikke at sælge Konstantin Tsimikas, men vil give ham spilletid, og derfor har vi kunnet leje ham på favorable betingelser. Han er meget hurtig, offensiv og pasningssikker, og han har den rette attitude. Han er en spillertype, vi søger, siger Ted van Leeuwen i pressemeddelelsen om den nye spiller, som Esbjerg har sikret sig via sportschefens forbindelser i den græske storklub.
  Konstantin Tsimikas er græsk U21-landsholdsspiller, og han bliver den første græker i Esbjerg fB nogensinde.
  